Source: http://doarvolei.ro/miercuri-se-decide-soarta-campionatelor-csm-targoviste-cere-continuarea-suspendarii-sau-terminarea-intrecerii-dar-neacordarea-vreunui-titlu/
Timestamp: 2020-03-29 20:25:02+00:00

Document:
Miercuri se decide soarta campionatelor. CSM Târgoviște cere continuarea suspendării temporare sau terminarea întrecerii, dar neacordarea vreunui titlu – Doarvolei
Acasă > Campionat National > Miercuri se decide soarta campionatelor. CSM Târgoviște cere continuarea suspendării temporare sau terminarea întrecerii, dar neacordarea vreunui titlu
Ședința Consiliului Director al Federației Române de Volei de miercuri, 18 martie, se anunță una foarte interesantă. Oficialii FRV vor trebui să decidă ce fac cu campionatele, dacă mențin suspendarea temporare sau le termină. Și dacă le încheie, trebuie să decidă cum o vor face: cu acordarea titlurilor de campioană sau cu neomologarea rezultatelor și, implicit, neacordarea vreunui trofeu.
Dacă ieri ați văzut memoriul făcut de Volei Alba Blaj către FRV, campioana cerând să se oprească acum întrecerile de seniori și senioare și să se omologheze clasamentele din etapa a doua a fazei secunde, azi, marți, a venit replica celor de la CSM Târgoviște. Clasați pe locul 3 în Divizia A1 feminină, aceștia cer ori amânarea unei decizii cel puțin până după 31 martie, data dictată de FRV pentru suspendarea campionatelor, fie după ridicarea stării de urgență decretate de președintele Iohannis.
Dacă se dorește luarea unei hotărâri definitive, cei de la Târgoviște propun să nu se omologheze rezultatele și, implicit, să nu se acorde nici titlul de campioană și nici medaliile celorlalte locuri, aceasta fiind o ediție care nu va avea practic palmares. Este un punct contrar altor 8 colege de competiție, care printr-o adresă semnată de Volei Alba Blaj cereau, luni, întreruperea campionatului, dar acordarea titlului de campioană și a medaliilor pentru locurile 2 și 3.
Propunerile CSM Târgoviște către Consiliul Director al FRV
Iată în continuare cele două propuneri formulate de CSM Târgoviște Consiliului Director al Federației Române de Volei, așa cum sunt ele trecute în memoriul adresat FRV marți.
”1. Clubul nostru solicită, în principal, amânarea luării unei hotărâri la o dată ulterioară zilei de 31.03.2020, urmând ca, până la acel moment, desfăşurarea oricăror activităţi voleibalistice cu caracter competiţional să rămână suspendată;
2. Clubul nostru solicită, în subsidiar, în măsura în care veţi înţelege, totuşi, să adoptaţi o hotărâre prin care să decideţi soarta competiţiilor sportive voleibalistice, ca această hotărâre să vizeze (i) fie suspendarea Campionatului Naţional de Volei Divizia A1 feminin şi masculin până la momentul încetării măsurilor guvernamentale luate pentru combaterea virusului, respectiv până la momentul încetării stării de urgenţă, (ii) fie terminarea Campionatului Naţional de Volei Divizia A1 feminin şi masculin, fără desemnarea unei campioane şi fără omologarea rezultatelor şi clasamentului final al competiţiei”.
Terminarea campionatelor ar însemna încetarea plății salariilor sportivilor
Spre deosebire de acțiunea Blajului, care cere terminarea campionatului bazându-se pe pericolul coronavirusului, cei de la CSM Târgoviște aduc un argument care pentru mine este imbatabil și care ar trebui să ducă la amânarea amânarea unei decizii: ”adoptarea unei hotărâri în sensul terminării campionatului ar conduce, în mod implicit, la încetarea plăţii salariilor aferente sportivilor, antrenorilor şi celorlalte persoane implicate în activitatea voleibalistică, cu toate că aceste sume aferente sunt prevăzute în bugetele cluburilor” (am încheiat citatul). Adică, pe românește, terminarea campionatelor înainte de termen ar însemna un bonus nemeritat pentru conducătorii cluburilor și o țeapă de zile mari trasă jucătoarelor și jucătorilor, care și așa în mare parte au de încasat restanțe de la cluburi.
Dacă doriți să citiți în întregime memoriul formației CSM Târgoviște, acesta a fost postat AICI, pe site-ul oficial al clubului.
Tag coronavirus csm targoviste divizia a1 frv
decembrie 7, 2019 decembrie 8, 2019 0

References: CSM 
 CSM 
 CSM 
 CSM 
 CSM 
 CSM 
 CSM 
 csm